Da fristen, til at søge værtskabet for mesterskabet, udløb den 1. september 2011, havde to kandidatbyer (London og Doha) bekræftet deres kandidaturer. Barcelona, der havde undersøgt et bud, trak sig pga. manglende støtte fra den lokale befolkning og økonomiske vanskeligheder. En bedømmelseskommission hos IAAF vurderede buddene af de to tilbageværende byer. Kommissionen besøgte London den 2. oktober og tog til Doha den 4. oktober, hvor de opholdt sig indtil den 6. oktober. Den 11. november 2011 blev det officielt annonceret at London var valgt som værtsby for mesterskabet.